KIRJALLINEN KYSYMYS P-2748/02

esittäjä(t): Peter Skinner (PSE) komissiolle

(23. syyskuuta 2002)

Aihe: Lihan laiton tuonti Afrikasta

Kun otetaan huomioon Afrikassa tapahtuva riistaeläinten käyttö ja se, että näin saatua lihaa tuodaan sitten laittomasti Eurooppaan, voiko komissio kertoa minulle toimenpiteistä, joita se voi toteuttaa estääkseen tämän laittoman kaupan, millä vähennettäisiin mahdollista vaaraa siitä, että Euroopan unioniin pääsee saastunutta lihaa?

Margot Wallströmin komission puolesta antama vastaus

(25. lokakuuta 2002)

Useat yhteisön toimenpiteet koskevat laitonta luonnonvaraisten eläinten lihan kauppaa ja siihen liittyviä terveysriskejä:

- Luonnonvaraisten eläinten ja kasvien suojelusta 9. joulukuuta 1996 annetulla neuvoston asetuksella (EY) N:o 338/97(1) pannaan täytäntöön Euroopan unionin luonnonvaraisen eläimistön ja kasviston uhanalaisten lajien kansainvälistä kauppaa koskeva yleissopimus (CITES). Asetuksen mukaan bushmeat-kriisin takia joidenkin uhanalaisiksi tulleiden lajien tai lajien osien kuten gorillojen ja simpanssien tuonti on joko kokonaan kiellettyä tai sitä varten tarvitaan tuonti- ja vientiasiakirjat.

CITES-yleissopimuksessa mainittujen eläinten laittoman kaupan lopettaminen kuuluu pääasiallisesti jäsenvaltioille. Asetuksessa (EY) N:o 338/97 säädetään, että jäsenvaltioiden on perustettava tullitoimipaikkoja tarkastuksien ja muodollisuuksien toteuttamiseksi ja varmistettava, että niillä on riittävästi ja asianmukaisesti koulutettua henkilökuntaa. Asetuksessa on myös säännöksiä, jotka koskevat sääntöjen noudattamista, rikkomisten tutkimista ja seuraamuksia. Komissio voi tässä asiassa toimia vain rajoitetusti, esimerkiksi välittämällä tietoa tai lisäämällä jäsenvaltioiden viranomaisten tietoisuutta ongelmasta.

- Kansanterveyttä ja eläinten terveyttä koskevia ongelmia luonnonvaraisen riistan tappamisessa ja luonnonvaraisen riistan lihan markkinoille saattamisessa 16. kesäkuuta 1992 annetussa neuvoston direktiivissä 92/45/ETY(2) säädetään, että kaupallista hyödyntämistä varten tuodun luonnonvaraisten maanisäkkäiden lihan on oltava peräisin maasta, jossa liha on avoimesti hyväksytty. Viejämaan toimivaltaisen viranomaisen myöntämän eläinlääkäritodistuksen saanut liha on tarkastettava eläinlääkinnällisiä tarkoituksia varten sen saapuessa yhteisön raja-asemalle (kolmansista maista yhteisöön tuotavien tuotteiden eläinlääkinnällisten tarkastusten järjestämistä koskevista periaatteista 18. joulukuuta 1997 annettu neuvoston direktiivi 97/78/EY(3)).

Yksittäisille henkilöille lähetetyn ja yksittäisten henkilöiden kuljettaman riistalihan osalta komissio on parhaillaan panemassa täytäntöön uusia säännöksiä tällaiseen kuljetukseen liittyvien riskien välttämiseksi, vaatimalla, että yhteisön raja-asemilla tehtäviä tarkastuksia tiukennetaan. Matkaoppaiden on ilmoitettava matkustajille yhteisöön tuotuun lihaan liittyvistä tiukoista vaatimuksista ja jäsenvaltioiden on tarkastettava matkustajien laukut lihan laittoman kuljetuksen estämiseksi.

- Lisäksi Keski-Afrikassa joka on Afrikan suurin riistalihan tuottaja tehtyjen yhteistyöaloitteiden yhteydessä on viimeisten 10 vuoden aikana investoitu yli 70 miljoonaa euroa trooppisten sademetsien suojelutoimiin.

Yhdeksännen Euroopan kehitysrahaston tukemassa Keski-Afrikan alueohjelmassa pyritään jatkuvasti edistämään trooppisten metsien suojelua ja järkevää hoitoa. Nämä toimet edistävät omalta osaltaan ponnisteluja salametsästyksen lopettamiseksi esimerkiksi suojelevan lainsäädännön, valvonnan ja tarkkailun, yhteisöpohjaisen luonnonvarojen hoidon, koulutuksen ja tutkimuksen kautta.

(1) EYVL L 61, 3.3.1997.

(2) EYVL L 268, 14.9.1992.

(3) EYVL L 24, 30.1.1998.